B'mod unanimu, il-kunsill tal-FIFA approva dak li qed jiġi msejjaħ bħala l- FIFA Covid-19 Relief Plan , li ġie ddisinjat mill-amministrazzjoni tal-federazzjoni mondjali f'koperazzjoni mill-viċin ma' rappreżentanti tal-konfederazzjonijiet. Maqsum fi tliet stadji, dan il-pjan ta' sport globali se jkun qed jagħmel disponibbli sa massimu ta' $1.5 biljun biex jassistu lill-kommunitá tal-football. Fl-ewwel żewġ stadji tal-pjan, il-FIFA pprovdiet għal rilaxx immedjat ta' pagamenti kollha lil-assoċjazzjonijiet membri fi ħdanha u sussegwentement, għall-opportunitá li jittrasformaw pakketti finanzjarji ta' żvilupp f'fondi ta' għajnuna marbuta mal-Covid-19 – b'minimu ta' 50% ta' fondi allokati lill-football tan-nisa. Fit-tielet stadju, li ġie approvat mill-kunsill, iktar sapport finanzjarju se jkun qed jiġi previst permezz ta' skema ta' grants u self: Grants: Grant universali ta' solidarjetá ta' $1 miljun se jkun disponibbli għall-assoċjazzjonijiet membri kollha, u grant addizzjonali ta' $500,000 se jkun allokat spe­ċifikament għall-football tan-nisa. B'żieda ma' dan, kull konfederazzjoni se tirċievi grant ta' $2 miljuni. Self: Assoċjazzjonijiet membri se jkunu jistgħu japplikaw għal self mingħajr inte­ressi li jammontaw sa 35% tad-dħul ann­wali awditjat. Fl-interess ta' solidarjetá, self minimu ta' $500,000 se jkun disponibbli u massimu ta' $5 miljuni. B'żieda ma' dan, kull konfederazzjoni se jkollha aċċess għal self sa massimu ta' $4 miljuni. Kemm il-grants kif ukoll is-self jistgħu jiġu diretti mill-assoċjazzjonijiet membri għall-kommunitá tal-football iktar wiesa' fit-territorji rispettivi tagħhom, fosthom il-clubs, il-players, il-kampjonati, jew oħrajn li ġew affettwati. Mudell ta' governanza: Biex jiġi assigurat li l-pjan jiġi fis-seħħ, se jkun hemm kontrolli stretti fuq l-użu tal-fondi, rek­wiżiti ta' awditjar kif ukoll kundizzjoni­jiet ċari rigward self ta' flus. Se jiġi wkoll stabbilit 'Kumitat ta' Pjan' ta' għajnuna finanzjarja mill-FIFA wara l-kriżi tal-Covid-19 biex janalizza l-amministrazzjoni tal- iskema. Olli Rehn, id-Deputat Kap tal-Kumitat ta' Governanza tal-FIFA, inħatar biex imex­xi dan il-kumitat. Huwa wkoll il-Kap tal-Bank tal-Finlandja, membru tal-Kunsill tal-Governanza tal-Bank Ċentrali Ewropew u ex viċi-president tal-Kummissjoni Ewropea. Fl-istadju li jmiss, il-prinċipji tal-pjan se jkunu kkonsolidati f'sett ta' regolazzjoni­jiet li għandhom jiġu mpoġġija 'l quddiem mill-Bureau tal-Kunsill tal-FIFA. Budget rivedut: Il-membri tal-kunsill approvaw il-budget annwali tal-2021 u l-budget rivedut għall-perjodu bejn l-2019 u l-2022 , bit-tnejn ikunu riżultat ta' asses­sjar tal-impatt finanzjarju tal-pandemija tal-Covid-19. Bħala riżultat tal-proċess ta' konsultazzjoni estensiva mal-konfederazzjonijiet u l-imsieħba interessati madwar id-dinja tal-football, il- Covid-19 FIFA Confederations Working Group laħaq ftehim biex ires­saq ħames proposti f'dak li għandu x'jaqsam mal-logħbiet internazzjonali tal- football tal-irġiel wara l-pandemija. Hawn taħt huma l-ħames proposti li ġew approvati unanimament mill-Kunsill nhar il-Ħamis: – li jiġu mressqa l-play-offs interkontinentali tat-Tazza tad-Dinja 2022 minn Marzu għal Ġunju tal-istess sena. – li tiġi posposta l-waqfa tal-partiti internazzjonali ta' Settembru 2020 għall-AFC, CAF, Concacaf u l-OFC. – li titkompla l-waqfa tal-partiti internaz­zjonali ta' Settembru 2020 skond kif ippjanat għal CONMEBOL u l-UEFA, dejjem jekk is-sitwazzjoni tal-coronavirus tin­żamm taħt kontroll. – li jiġu estiżi l-waqfiet ta' partiti internazzjonali ta' Ottubru u Novembru tal-2020 b'ġurnata biex il-UEFA tkun tista' tiffaċilitá li jintlagħbu tliet partiti minflok kif isir issoltu meta jintlagħbu żewġ partiti. – li tiġi estiża l-waqfa ta' partiti internazzjonali ta' Ġunju 2021 b'sebat ijiem biex l- AFC, CAF, Concacaf u l-OFC ikollhom il-faċilitá li jilagħbu erba' partiti minflok tnejn kif isir is-soltu.